b'\n_START_ARTICLE_\nLind\xc3\xa5s sluser\n_START_PARAGRAPH_\nLind\xc3\xa5s sluser er ett sluseanlegg som ligger i Spjot\xc3\xb8ystraumen mellom Lurefjorden og Lind\xc3\xa5spollene i Lind\xc3\xa5s kommune i Hordaland. Slusen ble bygd 1908 og den var en forutsetning for regelmessig dampskipsrutedrift med anl\xc3\xb8p Lind\xc3\xa5s. Slusene gj\xc3\xb8r det mulig \xc3\xa5 seile inn i Lind\xc3\xa5sbassenget mot tidevannsstr\xc3\xb8mmen. I 1963 ble slusene tatt ut av ordin\xc3\xa6r drift og sluseportene ble st\xc3\xa5ende \xc3\xa5pne. I 1999 startet en restaureringsprosess som kunne avsluttes i 2013, da slusene igjen kunne settes i drift, n\xc3\xa5 som kulturminne, og med fritidsfl\xc3\xa5ten som brukere. _NEWLINE_Helland skriver: \xc2\xabI Lindaas herred er der flere sterke str\xc3\xb8mme. De g\xc3\xa5r ind ved flod og ud igjen ved fj\xc3\xa6re, tildels med larm. Naar de sterkeste af disse str\xc3\xb8mme er paa det strideste, er det vanskeligt for dampskibene at gaa imod. Baade maa tr\xc3\xa6kkes opover mod str\xc3\xb8mmene. (...) Havnev\xc3\xa6senet har foretaget arbeider i Lindaastr\xc3\xb8mmene (Kj\xc3\xa6rringstr\xc3\xb8mmen, Skallestr\xc3\xb8mmen, Flatstr\xc3\xb8mmen og Haukaasstr\xc3\xb8mmen). I tidens l\xc3\xb8b har havnev\xc3\xa6senet rensket op Kj\xc3\xa6rringstr\xc3\xb8mmen, lagt en sluse gjennom M\xc3\xb8lleholmen og uddybet Haukaasstr\xc3\xb8mmen, saaledes at Lindaasosen er blevet tilgj\xc3\xa6ngelig for dampskibstrafik.\xc2\xbb_NEWLINE_F\xc3\xb8r slusene ble bygget var det p\xc3\xa5 1800-tallet gjort flere tiltak for \xc3\xa5 gj\xc3\xb8re str\xc3\xb8mmene mer farbare. Helland skriver at arbeidet med slusene ble p\xc3\xa5begynt i 1902 og slusekammeret utsprengt i M\xc3\xb8lleholmen ble anlagt med 38 meters lengde og 7,6 meters bredde. Kj\xc3\xa6rringstr\xc3\xb8mmen og Haukaastr\xc3\xb8mmen ble fordypet til 3,8 meter. Arbeidet ble avsluttet i juni 1908 med en samlet byggekostnad p\xc3\xa5 152\xc2\xa0280 kr i datidens pengeverdi.\n_START_SECTION_\nSj\xc3\xb8sluse\n_START_PARAGRAPH_\nLind\xc3\xa5s sluser er sj\xc3\xb8sluser, sluser i sj\xc3\xb8vann. I smale utl\xc3\xb8p fra store bassenger og poller kombinert med stor forskjell p\xc3\xa5 flo og fj\xc3\xa6re blir det sterk str\xc3\xb8m, og vanskelig \xc3\xa5 passere uten \xc3\xa5 vente p\xc3\xa5 flo og fj\xc3\xa6re. En mulighet var \xc3\xa5 utbedre leden ved fjellsprengning. I 1870-\xc3\xa5ra ble det gjort utbedringsarbeid, og i 1888 kom det f\xc3\xb8rste forslag om \xc3\xa5 bygge sluse. _NEWLINE_To slike steder i Norge ble det tatt i bruk sj\xc3\xb8sluser, i Lind\xc3\xa5s og i Skjoldastraumen i Tysv\xc3\xa6r, begge var ferdig 1908. _NEWLINE_Etter andre verdenskrig ble landeveis transport stadig viktigere, og rutebilene overtok lokaltrafikken mellom Nordhordland og Bergen. Dampb\xc3\xa5trutene ble nedlagt, og ingen hadde lenger bruk for slusene.\n_START_SECTION_\nTidevannsm\xc3\xb8lle\n_START_PARAGRAPH_\nVed Spjot\xc3\xb8ystraumen var det fra eldre tid kai hvor fart\xc3\xb8y kunne ligge og vente p\xc3\xa5 laglig tidevann for \xc3\xa5 passere. Dette var derfor et natulig sted for gjestgiversted, handel og bakeri. Tidevannstr\xc3\xb8mmen ble ogs\xc3\xa5 utnyttet til m\xc3\xb8lledrift; stedet heter stadig M\xc3\xb8lleholmen.'